Ο **Κωνσταντίνος Β. Σπυρόπουλος** είναι Έλληνας Καθηγητής πανεπιστημίου και ζωγράφος. Από τη δεκαετία του 2000 αποτελεί εξέχουσα μορφή του κινήματος pop art στην Ελλάδα.

Βιογραφικά στοιχεία
-------------------

Ο Καθηγητής και ζωγράφος Κώστας Σπυρόπουλος γεννήθηκε και μεγάλωσε στην Πάτρα. Από την παιδική ηλικία θαύμαζε τους μεγάλους ζωγράφους και επιστήμονες, γιατί το κοινό τους χαρακτηριστικό είναι η συνεχής προσπάθεια για την ανύψωση της ψυχής και του πνεύματος, καθώς αενάως επιδιώκουν την αποκρυπτογράφηση του κόσμου. Σε αυτά τα πρώιμη καλλιτεχνικά του βήματα, μελέτησε τα έργα των μεγάλων δασκάλων της τέχνης, όπως του Μιχαήλ Άγγελου και του Λεονάρντο Ντα Βίντσι. Επιπλέον, γνώρισε τη βυζαντινή τέχνη μέσω της δημιουργίας τοιχογραφιών σε εκκλησίες στην πόλη της Πάτρας.

Επιστημονική πορεία
-------------------

Αποφοίτησε από την Ιατρική Σχολή του Πανεπιστημίου Αθηνών και ολοκλήρωσε την εκπαίδευσή του στην ειδικότητα της Πνευμονολογίας στο Νοσοκομείο Σωτηρία. Εκπόνησε τη διδακτορική του διατριβή στο Τμήμα Ιατρικής του Πανεπιστημίου Αθηνών. Έπειτα εργάστηκε στο Πνευμονολογικό Τμήμα του Riley Hospital for children Indiana, USA, στο οποίο διετέλεσε και Επισκέπτης Καθηγητής. Επίσης, συνέχισε την εκπαίδευσή του στο Brompton και στο London Chest Hospital του Λονδίνου. Το 1990 εξελέγη Επίκουρος Καθηγητής Πνευμονολογίας στο Πανεπιστήμιο Πατρών και από το 2005 είναι Καθηγητής Πνευμονολογίας και Διευθυντής του πνευμονολογικού τμήματος. Είναι μέλος της Ελληνικής Πνευμονολογικής Εταιρείας και της Ευρωπαϊκής Πνευμονολογικής Εταιρείας (European Respiratory Society - ERS).

Καλλιτεχνική πορεία
-------------------

Παράλληλα με τις σπουδές του στην επιστήμη ταξιδεύει στις ΗΠΑ και την Ευρώπη για αρκετά χρόνια όπου κάνει σπουδές στην Τέχνη (Heron Art Institute, USA) και εκθέτει την δουλειά του σε γκαλερί, διεθνείς Artfair και Biennale σε διάφορες χώρες της Ευρώπης και της βόρειας Αμερικής. Για οκτώ χρόνια δίδαξε, ως Αναπληρωτής Καθηγητής, στη Σχολή Καλών Τεχνών του Πανεπιστημίου Ιωαννίνων το μάθημα της Εικαστικής Ανατομίας και έγραψε σχετικό βιβλίο το οποίο εκδόθηκε από το οικείο Πανεπιστήμιο. Το τελευταίο του βιβλίο «Λύσεις και αναλύσεις» εκδόθηκε το 2016 από το Μουσείο Κατσίγρα στη Λάρισα  .

Έχει παρουσιάσει ατομικές και ομαδικές εκθέσεις στην Ελλάδα και το εξωτερικό, όπως στην Ιταλία (Φλωρεντία, Πιατσέντσα, Βερόνα, Πρίντεζι, Άζολο, Παλέρμο, Σαν Μαρίνο), στην Αυστρία (Ινσμπρουκ), στη Βουλγαρία (Σόφια), στις ΗΠΑ (Λος Άντζελες), στη Γαλλία (Παρίσι, Μουσείο Λούβρου , στην Τουρκία (Κων/πολη), στον Καναδά (Βανκούβερ), στο Βέλγιο (Βρυξέλλες), στην Τσεχία (Πράγα, Πίλσεν), στο Αζερμπαϊτζάν (Καμπάλα), στη Σερβία. 

Επίσης, συμμετείχε σε διεθνείς Artfair σε Τουρκία (Κων/πολη 2005, 2009), Τσεχία (Πράγα 2005), Αυστρία (Ινσμπουργκ 2009), Ελλάδα (Αθήνα 2010), Ιταλία (Φλωρεντία 2006, Βερόνα 2013, Πιατσέντσα 2016), Αζερμπαϊτζάν (Καμπάλα 2015), Γαλλία (Παρίσι, Μουσείο Λούβρου 2016), Καναδά (Βανκούβερ 2016) και Διεθνείς Μπιενάλε: Τσεχία (Πίλσεν 2006, 2008), Ιταλία (Άζολο 2010, Παλέρμο 2013), Κίνα (Πεκίνο 2017).

Αναγνώριση του έργου
--------------------

Στο έργο του έχουν αναφερθεί σημαντικοί Έλληνες και ξένοι ζωγράφοι και ιστορικοί της Τέχνης, όπως ο Αλέκος Φασιανός, η Gabriella Hajkova (Ιστορικός Τέχνης, Δ/ντρια Διεθνούς Μπιενάλε Σχεδίου Πίλσεν), ο Χρύσανθος Χρήστου (Ακαδημαϊκός και Καθηγητής Ιστορίας της Τέχνης).

Έργα του βρίσκονται σε μουσεία στην Ελλάδα και το εξωτερικό, όπως στην Εθνική Πινακοθήκη, στο Ίδρυμα Θεοχαράκη, στα Αρχαιολογικά Μουσεία Θεσσαλονίκης και Πατρών, στο Μουσείο της Πόλεως των Αθηνών , στο Ίδρυμα Μιχάλης Κακογιάννης , στο Δημαρχείο Φλωρεντίας και αλλού.

Δύο μεγάλες κατασκευές του κοσμούν τον περίβολο της πρυτανείας και τον κεντρικό δρόμο της Πανεπιστημιούπολης του Πανεπιστημίου Πατρών . Ο Κώστας Σπυρόπουλος είναι μέλος του Επιμελητηρίου εικαστικών Τεχνών Ελλάδας και Καθηγητής Πνευμονολογίας του Τμήματος Ιατρικής στο Πανεπιστήμιο Πατρών.

Ακόμη, επελέγη από την Ακαδημία Καλών Τεχνών της Ιταλίας και συμπεριελήφθη στην έκδοση Rembrandt 2016 που έγινε με την συμπλήρωση 410 ετών από την γέννηση του Rembrandt (1606–2016) ως ένας από τους σημαντικούς εκπροσώπους της διεθνούς σύγχρονης τέχνης.

Παραπομπές
----------

1. ↑  «Κωνσταντίνος Σπυρόπουλος». 6 Δεκεμβρίου 2017. Αρχειοθετήθηκε από το πρωτότυπο στις 4 Μαΐου 2017. Ανακτήθηκε στις 6 Δεκεμβρίου 2017.
2. ↑  Σπυρόπουλος, Κώστας (2016). *Λύσεις και αναλύσεις*. Λάρισα: Δημοτική Πινακοθήκη Λάρισας - Μουσείο Γ. Ι. Κατσίγρα. ISBN 978-960-88962-4-6.
3. ↑  ««Αναλύσεις και λύσεις» στη Δημοτική Πινακοθήκη Λάρισας». 6 Δεκεμβρίου 2017. Ανακτήθηκε στις 6 Δεκεμβρίου 2017. [*νεκρός σύνδεσμος*]
4. ↑  «ΚΩΣΤΑΣ ΣΠΥΡΟΠΟΥΛΟΣ: Ο ΓΝΩΣΤΟΣ ΖΩΓΡΑΦΟΣ ΜΙΛΑ ΓΙΑ ΤΗΝ ΕΜΠΕΙΡΙΑ ΤΗΣ ΕΚΘΕΣΗΣ ΣΤΟ ΜΟΥΣΕΙΟ ΤΟΥ ΛΟΥΒΡΟΥ.(ΦΩΤΟ)». 6 Δεκεμβρίου 2017. Ανακτήθηκε στις 6 Δεκεμβρίου 2017.
5. ↑  «Έκθεση του εικαστικού Κώστα Σπυρόπουλου με τίτλο «Αστικοί Υπαινιγμοί και άλλοι…»». 6 Δεκεμβρίου 2017. Αρχειοθετήθηκε από το πρωτότυπο στις 14 Ιουνίου 2018. Ανακτήθηκε στις 6 Δεκεμβρίου 2017.
6. ↑  ««Αιέν αριστεύειν... στο σύγχρονο αστικό τοπίο»». 6 Δεκεμβρίου 2017. Αρχειοθετήθηκε από το πρωτότυπο στις 15 Ιουνίου 2018. Ανακτήθηκε στις 6 Δεκεμβρίου 2017.
7. ↑  «Το ERASMUS+ ΣΕ ΤΑΞΙΔΕΥΕΙ». 6 Δεκεμβρίου 2017. Ανακτήθηκε στις 6 Δεκεμβρίου 2017. [*νεκρός σύνδεσμος*]
8. ↑  «Αποκάλυψη γλυπτού Κωνσταντίνου Σπυρόπουλου». 6 Δεκεμβρίου 2017. Αρχειοθετήθηκε από το πρωτότυπο στις 14 Ιουνίου 2018. Ανακτήθηκε στις 6 Δεκεμβρίου 2017.

Εξωτερικοί σύνδεσμοι
--------------------

* Η ιστοσελίδα του Κωνσταντίνου Σπυρόπουλου στο Πανεπιστήμιο Πατρών[*νεκρός σύνδεσμος*]

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 317056663
* GND: 1075022029

 |

 |